
Phezam 400 mg/25 mg kietosios kapsulės
Piracetamas / Cinarizinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija 
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas) kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1.	Kas yra Phezam ir kam jis vartojamas
2.	Kas žinotina prieš vartojant Phezam 
3.	Kaip vartoti Phezam 
4.	Galimas šalutinis poveikis
5.	Kaip laikyti Phezam 
6.	Pakuotės turinys ir kita informacija


1.	Kas yra Phezam ir kam jis vartojamas

Sudėtinis vaistas Phezam yra veiksminga deguonies trūkumo audiniuose, ypač smegenų, šalinimo priemonė. Veikliosios medžiagos piracetamas ir cinarizinas, vartojamos kartu, stiprina viena kitos poveikį, todėl greičiau išnyksta deguonies trūkumas, sumažėja smegenų kraujagyslių pasipriešinimas, gerėja kraujotaka, pasireiškia raminamasis cinarizino poveikis CNS. Toksinis sudėtinio vaisto poveikis yra ne didesnis, negu atskirai vartojamų jo veikliųjų medžiagų.

Phezam vartojamas gydytojo nurodymu.

Jis tinka, jei yra klausos ir pusiausvyros aparato veiklos sutrikimas: svaigulys, spengimas ausyse, Menjero sindromas.


2.	Kas žinotina prieš vartojant Phezam

Phezam vartoti negalima:
· jei yra alergija piracetamui arba cinarizinui, arba bet kuriai pagalbinei šio vaisto medžiagai (jos išvardytos 6 skyriuje);
· jei yra kraujo išsiliejimas į smegenis;
· jei labai sutrikusi kepenų veikla;
· vaikams ir jaunesniems nei 16 metų amžiaus paaugliams.

Jei pacientas serga kepenų ar inkstų liga, būtina informuoti gydytoją. Pacientams, kurių nepakankama inkstų veikla, net jei daroma dializė, vartoti didelę preparato dozę nerekomenduojama.

Įspėjimai ir atsargumo priemonės
Lengvu ar vidutiniu inkstų nepakankamumu sergantiems pacientams patariama sumažinti dozę ar ilginti intervalą tarp vartojamų dozių.

Kepenų nepakankamumu sergantiems pacientams reikia stebėti kepenų fermentus.

Phezam vartojimo metu alkoholio reikėtų vengti.

Phezam reikia atsargiai vartoti, esant būklėms, dėl kurių didėja akies vidinis kraujospūdis ir Parkinsono liga sergantiems pacientams.

Vaisto sudėtyje yra cinarizino, todėl atliekant sportininkų dopingo kontrolės tyrimus rodmenys gali būti tariamai teigiami. Be to, pakinta tyrimų, kurių metu nustatomas radioaktyvus jodas, bei tyrimų su kontrastą sukeliančiomis medžiagomis, kurių sudėtyje yra jodo, rodmenys. Jei minėtus tyrimus atlikti būtina, informuokite gydytoją, kad vartoja Phezam.

Vaikams ir paaugliams
Negalima vartoti vaikams ir jaunesniems nei 16 metų amžiaus vaikams.

Kiti vaistai ir Phezam
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Phezam gali stiprinti vaistų, slopinančių CNS, triciklių antidepresantų bei alkoholio raminamąjį poveikį. Be to, jis stiprina nootropų bei kraujospūdį mažinančių vaistų poveikį. Phezam poveikį kraujagysles plečiantys vaistai stiprina, o vaistai, didinantys kraujo spaudimą, mažina.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėščioms moterims vaisto vartoti galima, tačiau reikia laikytis bendros nuostatos, kad nėštumo laikotarpiu preparatų turėtų būti vartojama tik būtiniausiu atveju.

Phezam žindyvėms vartoti nerekomenduojama.

Vairavimas ir mechanizmų valdymas
Duomenų apie įtaką gebėjimui vairuoti automobilį ar valdyti mechanizmus nėra.

Phezam sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti Phezam 

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Rekomenduojama dozė priklausomai nuo ligos sunkumo 1 – 3 mėnesius yra tris kartus per parą po 1-2 kapsules. 

Vartoti po valgio, užgeriant pakankamu skysčio kiekiu.

Ką daryti pavartojus per didelę Phezam dozę?
Vaisto perdozavimo atvejų nepastebėta.

Pamiršus pavartoti Phezam
Jei neišgėrėte vienkartinės dozės, toliau vaisto reikia gerti taip, kaip įprasta. Negalima vartoti dvigubos dozės norint kompensuoti praleistą dozę.

Nustojus vartoti Phezam 
Nutraukus ar pertraukus kapsulių vartojimą, neigiamų padarinių nepastebėta.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedažnas šalutinis poveikis ( gali pasireikšti mažiau nei 1 iš 100 vartotojų): 
Virškinimo trakto veiklos sutrikimas- apsiranda seilėtekis, pykinimas, vėmimas.

Labai retas šalutinis poveikis (gali pasireikšti mažiau nei 1 iš 10000 vartotojų): 
Padidėjusio jautrumo reakcija: atsiranda odos išbėrimas ir padidėja jautrumas šviesai.

Dažnis nežinomas (negali būti apskaičiuotas pagal turimus duomenis): 
Ilgai vartojamas vaistas senyviems pacientams gali sukelti drebėjimą, raumenų stingulį ir judesių sukaustymą (ekstrapiramidinius simptomus).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Phezam 

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 °C temperatūroje.
Laikyti gamintojo pakuotėje, kad vaistas būtų apsaugotas nuo šviesos ir drėgmės.

Ant kartono dėžutės po “EXP/Tinka iki” ir ant lizdinės plokštelės nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Phezam sudėtis
-	Veikliosios medžiagos yra piracetamas ir cinarizinas. Kiekvienoje kietojoje kapsulėje yra 400 mg piracetamo ir 25 mg cinarizino.
· Pagalbinės medžiagos kapsulės užpilde yra laktozė monohidratas, bevandenis koloidinis silicio dioksidas, magnio stearatas, kapsulės apvalkale – želatina, titano dioksidas (E171).

Phezam išvaizda ir kiekis pakuotėje
Cilindriškos baltos spalvos kietos želatininės kapsulės. Kapsulės užpildytos baltais milteliais, gali būti ir didesnių dalelių.

PVC/aliuminio folijos lizdinė plokštelė, kurioje yra 10 kapsulių. 
Kartono dėžutėje yra 6 lizdinės plokštelės (60 kapsulių).

Registruotojas ir gamintojas
Registruotojas
Teva B.V. 
Swensweg 5 
2031GA Haarlem 
Nyderlandai

Gamintojas
Balkanpharma-Dupnitsa AD,
3, Samokovsko shosse Str.
Dupnitsa 
Bulgarija

Jeigu apie šį vaistą norite sužinoti daugiau, kreipkitės į vietinį registruotojo atstovą.
UAB Teva Baltics
Molėtų pl. 5
LT-08409 Vilnius
Tel.: +370 5 266 02 03

Šis pakuotės lapelis paskutinį kartą peržiūrėtas 2023-05-25.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

